ROZHODNUTIE RADY
z 19. apríla 2007
o podpísaní a predbežnom vykonávaní protokolu k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Alžírskou demokratickou ľudovou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
(2007/311/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 310 v spojení s jej článkom 300 ods. 2 prvým pododsekom druhou vetou,
so zreteľom na Akt o pristúpení z roku 2003, a najmä na jeho článok 6 ods. 2,
so zreteľom na návrh Komisie,
keďže:
(1)
Rada 10. februára 2004 poverila v mene Európskeho spoločenstva a jeho členských štátov Komisiu otvoriť rokovania s Alžírskom s cieľom upraviť Euro-stredomorskú dohodu o pridružení medzi Európskym spoločenstvom a jeho členskými štátmi na jednej strane a Alžírskou demokratickou ľudovou republikou na strane druhej s cieľom zohľadniť pristúpenie nových členských štátov k Európskej únii.
(2)
Rokovania boli k spokojnosti Komisie úspešne zavŕšené.
(3)
Znenie protokolu, ktoré je výsledkom rokovaní s Alžírskou demokratickou ľudovou republikou, stanovuje v článku 8 ods. 2 predbežné vykonávanie protokolu do doby, keď tento protokol nadobudne platnosť.
(4)
S výhradou jeho možného uzavretia k neskoršiemu dátumu je potrebné, aby bol protokol v mene Spoločenstva a jeho členských štátov podpísaný, a aby sa predbežne vykonával,
ROZHODLA TAKTO:
Článok 1
Týmto sa predseda Rady poveruje určiť osobu(-y) splnomocnenú(-é) podpísať v mene Európskeho spoločenstva a jeho členských štátov protokol k Euro-stredomorskej dohode o pridružení medzi Európskym spoločenstvom a jeho členskými štátmi na jednej strane a Alžírskou demokratickou ľudovou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii (1).
Článok 2
Európske spoločenstvo a jeho členské štáty týmto súhlasia s predbežným vykonávaním protokolu s výhradou jeho možného uzavretia k neskoršiemu dátumu.
V Luxemburgu 19. apríla 2007